1.1 Қаржының негіздері

Қаржы қоғамда нақты өмір сүретін, объективті сипаты мен
айрықша қоғамдық арналымы бар өндірістік қатынастарды білдіретін ақшалай қаржы ресурстары мен қорларды жасау және пайдалану процесіндегі экономикалық қатынастарды қамтып көрсететін тарихи қалыптасқан аса маңызды экономикалық категориялардың бірі болып табылады. 
Бүгінде қаржы терминін күнделікті қолданысқа енгізген авторды атау
қиын. Бұл терминнің авторлығын 1577 жылы "Республика туралы алты кітап" деген жұмысын бастырып шығарған француз ғалымы Ж. Боденге қалдыруға болады.
Қаржының пайда болуының бастапқы шарты ақша катынастарымен ортақтастырылған тауар өндірісі болып есептеледі. Тауар өндірісінің негізі тауар өндірушілердің экономикалық оқшауланушылығын шарттастыратын қоғамдық еңбек бөлінісі болып табылады. 
Қаржы ғылыми ұғым ретінде қоғамдық өмірде сан алуан нысандарда пайда болатын қызметтермен ассоциацияланады және міндетті түрде ақша қатынастарының қозғалысымен қосарлана жүреді.
"Қаржы" ұғымы ақша нысанындағы қоғамдық өнімді бөлумен байланысты болатын экономикалық қатынастардың кең ауқымын қамтиды. Тауар - ақша қатынастарының жалпы қамтуындағы сипатқа ие болып отырған нарықтық экономика жағдайында қаржы нақтылы және үздіксіз болып жататын ақша айналымын - ақша ағынын бейнелеп көрсетеді.
Қаржы — ақша қатынастарының жиынтығы, олардың ажырағысыз  бөлігі, ол әрқашан экономикалық жүйе шеңберіндегі қоғамдық ұдайы өндірістің түрлі субъектілері арасындағы бүкіл ақша қатынастарын емес, тек айырықша ақша қатынастарын білдіреді, сондықтан оның ролі мен маңызы экономикалық қатынастарда ақша катынастарының қандай орын алатындығына байланысты.
Қаржы — бұл шаруашылық жургізуші субъектілерде және мемлекетте ақшалай табыстар мен корланымдарды қалыптастырумен, сонымен бірге оларды ұдайы үлғаймалы өндіріске, қоғамның әлеуметтік және басқа қажеттіліктерін қанағаттандыруға пайдаланумен байланысты жалпы қоғамдық өнімнің құнын және ұлттық байлықтың бір бөлігін бөлу  және қайта бөлу процесінде пайда болатын ақша қатынастары.
Қаржының мәні ақша нысанындағы құн қозғалысынан туындайды. Мұндай қозғалыстың шарты тауар-ақша қатынастарының болуы және экономикалық заңдардың іс-әрекеті болып табылады. Тауар өндірісінің негізі болып тауар өндірушілердің экономикалық ерекшелігіне негізделетін қоғамдық өнімді бөлу табылады. Олардың әрқайсысы өндірістің әр түрлі материалдық-заттық факторларын, әр түрлі деңгейін, біртекті тауарларға әр түрлі жанды және заттандырылған шығындарды жұмсауымен өнім өндіреді. Осы теңсіздіктің салдарынан еңбек шығындары мен нәтижесін анықтайтын ерекше механизмнің объективтік қажеттігі туындайды. Ол ақшаның және экономикалық категориялардың, оның ішінде қаржынын көмегімен жүзеге асырылады.  
Қаржының қажеттілігі объективті мән-жайдан - тауар-ақша қатынастарының болуынан және қоғамдық дамудың қажеттіліктерінен туындайды.
Қаржы өндірісті тұтыну қажеттіктеріне сәйкес икемдеу, шаруашылық саласында үнемі өзгеріп отыратын қажеттіктерге мүмкіндік беру үшін қажет. Бұл нысаналы мақсатта ақша қорларын құру арқылы жүзеге асырылады. Қоғамдық қажеттіктің артуы шаруашылық жүргізуші субъектілердің иелігіндегі ақша қорларының құрамы мен құрылымының өзгеруіне әкеледі.
Мемлекеттік қаржылар арқылы салалық және аумақтық денгейде қоғамдық өндіріс ауқымын реттеу, сондай-ақ басқа да қоғамдық қажеттіктерді қанағаттандыру жүзеге асырылады.
Қаржыға қатысты функция осы экономикалық категорияға тән қызмет тобын, мәннің іс-қимылдағы көрінісін, сапаның өзіне тән категориялары кескінінің айрықшалықты әдістерін білдіреді. Функцияда категорияның қоғамдық арналымы қамтып көрсетіледі, оның экономикалық табиғаты ашылады.
Қазіргі уақытта қаржының бөлгіштік және ұдайы өндірістік тәрізді екі тұжырымдамасы танылып отыр. Бірінші тұжырымдаманың жақтаушылары қаржы қоғамдық өндірістің екінші стадиясында - ақша нысанындағы қоғамдық өнімнің құнын бөлу процесінде пайда болады, қаржының бөлгіштік сипаты оның іс-әрекет етуінің ерекшелігін көрсетеді деп санайды. Бұл тұжырымдамаға сәйкес қаржы екі функция орындайды: бөлу және бақылау. 
Бөлу функциясы қаржы құралдарын қоғамдық жалпы өнім мен оның аса маңызды бөлігі — ұлттық табысты, сондай-ақ ұлттық байлықтың бір бөлігін (мысалы, айналым қаражаттарын, мемлекеттік мүлікті сату операцияларын шығарып тастағанда) бөлу және қайта бөлу процесінде пайдаланған кезде көрінеді. 
Қаржы ұлттық табыс құрамындағы бастапқы табыстарды да, түпкілікті табыстарды да қалыптастыру мен пайдалануды ортақтастырып, жүзеге асырады.
Бөлу және бақылау функциялары - бұл бір экономикалық үдерісінің екі жағы. Тек олардың бірлігі мен тығыз қарым-қатынасы арқылы ғана қаржылар құндық бөлу категориясы ретінде көріне алады.
Ұдайы өндірістік тұжырымдамасы жақтаушыларының қаржының мәнін осылай кеңінен ұғынуына сәйкес олар каржыға мына функцияларды береді:
1 ақшалай табыстар мен қорларды жасау;
2 ақшалай табыстар мен қорларды пайдалану;
3 бақылау функциясы.
Бақылау функциясы қаржылық бақылауда — жалпы ішкі өнімді тиісті қорларға бөлуге және оларды мақсатты арналым бойынша жұмсауға бақылау жасауда көрінеді.
Қаржының бақылау функциясын жүзеге асыратын құрал болып қаржылық ақпарат табылады. Ол бухгалтерлік, статистикалық және жедел есептіліктердегі қаржы көрсеткіштерінде көрінеді. Қаржы көрсеткіштері шаруашылық жүргізуші субъектілердің әр түрлі бағыттарын көруге және шаруашылық қызметінің қорытындыларын бағалауға мүмкіндік береді. Соның негізінде қолайсыз үдерістер мен қызметтерді жоюға бағытталған шаралар жүргізіледі.
Қаржыға тән бақылау функциясы ұлттық шаруашылықтағы қаржылық тәртіптің жағдайына сәйкес толық немесе жартылай түрде жүзеге асырылуы мүмкін. Қаржылық тәртіп - бұл кәсіпорынға, ұйымдарға, мекемелерге және лауазымды қызметкерлерге қаржылық шаруашылық жүргізудің ортақ белгіленген тәртібі, қаржы міндеттемелерін орындау үшін бекітілген нормалар мен ерекшеліктерді сақтауы.
Қазіргі кезде қаржылық бақылаудың мынадай түрлерін ажыратады:
 - қаржылық-шаруашылық бақылау; 
- қаржылық-бюджеттік бақылау;
- кредиттік-банктік бақылау;
Қаржы ресурстары — бұл жалпы ішкі өнім құнының бір бөлігін, атап айтқанда, ақша нысанындағы таза табысты бөлу және қайта бөлу процесінде жасалынатын мемлекеттің, шаруашылық жүргізуші субъектілердің және халықтың қарамағындағы ақша қаражаттары, олар ұлғаймалы ұдайы өндіріс  пен басқа жалпы мемлекеттік қажеттіліктерді қамтамасыз етуге пайда-ланылады. 
Қаржы қорлары (қорланым, босалқы қор) - қаржылық әдіспен қалыптастырылған, белгілі бір қажеттіліктерді қанағаттандыруға пайдаланылатын мақсатты ақша қаражаттары, ал қаржы ресурстары болса, ол мемлекеттің (оның органдары арқылы) және шаруашылық жүргізуші субъектілердің табыстары мен түсімдері. 
Қаржы ресурстарының құрамында олардың аса маңызды екі бөлігін бөліп көрсетуге болады:
1)	 мемлекеттің кірістері. Олар республикалық және жергілікті бюджеттерде шоғырланады. Мемлекеттің кірістері заңнамалық
тәртіппен бекітіледі және мемлекеттің функцияларына сәйкес
жұмсалынады. Мемлекеттің кірістерін жұмылдырудың негізгі
әдістері салықтар, қарыздар мен лотереялар, сыртқы көздерден түсетін түсімдер;  
2) бюджеттен тыс қаражаттар. Олар шаруашылық жүргізуші субъектілердің қарамағында болады. Олардың пайда болуы
мемлекеттің мақсатты шығыстарымен байланысты. Бюджеттен тыс
ресурстар автономды арнаулы қорлар, арнаулы қаржы сметалары, қазынашылық шоттар түрінде болып келеді. 
Қаржы ресурстарының көздері макродеңгейде (мемлекет деңгейінде) және микродеңгейде (шаруашылық жүргізуші субъект деңгейінде) іс-әрекет ететін көздер болып бөлінеді:
Макродеңгейдегі қаржы ресурстарының көздері:
- жалпы ішкі өнім;
- ұлттық байлық;
- тартылған (қарыз) ресурстары;
Микродеңгейдегі қаржы ресурстарының көздері:
- меншікті қаржы ресурстарының көздері: өнім өткізуден түскен табыс (кәсіпорын ресурстарын қалыптастыруға мүмкіндік береді);
- субъектінің сыртқы экономикалық қызметі; мүлік (сатуға болатын ғимараттар, жабдықтар және өзге активтер);
- шаруашылық жүргізуші субъектісінің меншікті қаражаттарына теңестірілетін қаражаттар (олар субъектінің қарамағында болады): тұрақты пассивтер нысанындағы жалақы; қосымша жалақы — қызметкерлердің демалыстарын төлеуге арналған ақша (есептелінеді, бірақ шаруашылық жүргізуші субъектісінің қарамағында болады);
- тартылған қаражаттар (бұл кәсіпорынның қаржы нарығында — бағалы қағаздар, несие капиталдары және т.б нарығында қалыптастыратын қаражаттары): акциялар мен облигацияларды сату; қарыз қаражаттары;
- қаражаттарды қайта бөлу тәртібімен алынатын көздер: жоғары инстанциялардан (министрліктерден, бюджеттен алынатын) алынатын қаражаттар; сақтық өтеулері (сақтандыру — қаражаттарды қайта бөлу әдісі).
Қаржы ресурстары орталықтандырылған және орталықтандырылмаған болып бөлінеді.
Орталықтандырылған қаржы ресурстары бюджет және макродеңгейдегі ұдайы өндірістің қажеттіліктерін қамтамасыз етеді.
Ұлттық шаруашылықты қаржыландырудың мынадай бюджеттік әдістері болады:
1 Мемлекеттік күрделі жұмсалымдар (бұл әдіс экономиканы
жандандыру, өндірістің жаңа салаларын жасау үшін пайдаланылады).
2 Мемлекеттік көтере сатып алу (оның көмегімен жиынтық
сұраным белгіленеді, мемлекет тауарлардың уақтылы етуіне
мүмкіндік туғызады).
3 Субсидиялар (өтеусіз берілетін қаражаттар). Олардың мынадай түрлері болады: демеуқаржы (залалдарды, берешектерді, мысалы, жалақы жөніндегі, жабуға пайдаланылатын субсидиялардың түрі); субвенциялар (мақсаты шығындарға жұмсалатын субсидиялардың түрі); экспорттық сыйлықақылар (экспортталатын тауардың бағасын төмендету үшін пайдаланылатын субсидиялардың түрі).
4 Бірлескен кәсіпорындарға жұмсалатын инвестициялар.
5 Мемлекет тарапынан болатын жеңілдікті несиелендіру.
Орталықтандырылмаған қаржы ресурстары шаруашылық жүргізуші субъектілерде қалыптасады және өндірісті кеңейтуге, кәсіпорын қызметкерлерінің әлеуметтік - мәдени қажеттіліктерін қанағаттандыруға пайдаланылады.
Қаржы ресурстарын босатып алудың мынадай жағдайлары болады:
1 айналым қаражаттарының айналымдылығын тездету;
2 өндірісті қысқарту;
3 тауар-материалдық қүндылықтардың қосалқы қорларын
қысқарту;
4 материал сиымдылығын қысқарту;
5 меншікті қаражаттарды қарыз қаражаттарымен ауыстыру.
Қаржы ғылымында пікірталас туғызатын бірнеше мәселелер бар. Ең алдымен, қаржылық қатынастардың аясы мен экономикалық табиғаты туралы мәселелер. Бұған дейін айтылғандай, қаржы ұдайы өндіріс үдерісінің екінші кезеңінде - қоғамдық өнім құнын бөлу және қайта бөлу барысында туындайды; ал басқа бір теориялық тұжырымдамада қаржыны жалпы ұдайы өндіріс категориясы ретінде қарастырып, оның құрамына айырбас кезеңіндегі ақша қатынастарын қосады.

